CELEX: C2005/229/55
Language: el
Date: 2005-09-17 00:00:00
Title: Υπόθεση T-252/05: Προσφυγή — αγωγή της Q κατά της Επιτροπής των Ευρωπαϊκών Κοινοτήτων που ασκήθηκε στις 4 Ιουλίου 2005

17.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 229/25
            
         Προσφυγή — αγωγή της Q κατά της Επιτροπής των Ευρωπαϊκών Κοινοτήτων που ασκήθηκε στις 4 Ιουλίου 2005
   (Υπόθεση T-252/05)
   (2005/C 229/55)
   Γλώσσα διαδικασίας: η γαλλική
   Η Q, κάτοικος Βρυξελλών, εκπροσωπούμενη από τους δικηγόρους Stéphane Rodrigues και Yola Minatchy, άσκησε στις 4 Ιουλίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή — αγωγή κατά της Επιτροπής των Ευρωπαϊκών Κοινοτήτων.
   Η προσφεύγουσα — ενάγουσα (στο εξής: προσφεύγουσα) ζητεί από το Πρωτοδικείο:
   
               1.
            
            
               εφόσον χρειάζεται, να ακυρώσει την απόφαση της 29ης Μαρτίου 2005 με την οποία η Επιτροπή απέρριψε την από 29 Νοεμβρίου 2004 διοικητική ένσταση της προσφεύγουσας κατά των σιωπηρών αποφάσεων της Επιτροπής να απορρίψει τόσο την από 29 Απριλίου 2004 αίτηση, αφενός, αρωγής και προστασίας, βάσει του άρθρου 24 του Κανονισμού Υπηρεσιακής Καταστάσεως (στο εξής: ΚΥΚ), από ψυχολογικές παρενοχλήσεις και, αφετέρου, αποζημιώσεως όσο και τις από 7 Μαΐου 2004 και 24 Μαΐου 2004 αιτήσεις λήψεως προληπτικών και άμεσων μέτρων·
            
         
               2.
            
            
               να ακυρώσει την απόφαση της Επιτροπής της 4ης Μαΐου 2005, με την οποία δόθηκε απάντηση στην από 20 Δεκεμβρίου 2004 διοικητική ένσταση της προσφεύγουσας, καθώς και την έκθεση βαθμολογίας της προσφεύγουσας για το χρονικό διάστημα από την 1η Ιανουαρίου 2003 έως τις 31 Δεκεμβρίου 2003·
            
         
               3.
            
            
               να αναγνωρίσει την ευθύνη της Ευρωπαϊκής Κοινότητας λόγω των προσβαλλομένων αποφάσεων και λόγω της καταρτίσεως της εκθέσεως βαθμολογίας της προσφεύγουσας·
            
         
               4.
            
            
               να χορηγήσει στην προσφεύγουσα αποζημίωση ανερχόμενη σε 250 000 ευρώ και
            
         
               5.
            
            
               να καταδικάσει την καθής — εναγομένη στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Η προσφεύγουσα, υπάλληλος της Επιτροπής, ισχυρίζεται ότι υπήρξε θύμα ψυχολογικών παρενοχλήσεων από πλευράς των ιεραρχικώς ανωτέρων της, οι οποίες συνίσταντο, αφενός, στην επαγγελματική της απομόνωση και, αφετέρου, στην απαξίωσή της και στη διακύβευση της υγείας της με το να διαταραχθεί η ψυχολογική της ισορροπία.
   Με την παρούσα προσφυγή — αγωγή, αμφισβητεί, πρώτον, τις σιωπηρές αποφάσεις της Επιτροπής με τις οποίες απορρίφθηκε η βάσει του άρθρου 24 του ΚΥΚ αίτησή της αρωγής και προστασίας από ψυχολογικές παρενοχλήσεις και, δεύτερον, την έκθεσή της βαθμολογίας για το χρονικό διάστημα από την 1η Ιανουαρίου 2003 έως τις 31 Δεκεμβρίου 2003.
   Η προσφεύγουσα προβάλλει επιπλέον παράβαση του άρθρου 24 του ΚΥΚ καθώς και των υποχρεώσεων αρωγής, χρηστής διοικήσεως και πρόνοιας τις οποίες έχει η Επιτροπή.
   Όσον αφορά την έκθεση βαθμολογίας, προβάλλει πρόδηλα σφάλματα εκτιμήσεως και παράβαση των διαδικαστικών κανόνων.